CELEX: 32017R0686
Language: el
Date: 2017-02-01 00:00:00
Title: Κατ' εξουσιοδότηση κανονισμός (ΕΕ) 2017/686 της Επιτροπής, της 1ης Φεβρουαρίου 2017, για την τροποποίηση του κατ' εξουσιοδότηση κανονισμού (ΕΕ) 2015/96 όσον αφορά τις απαιτήσεις για τις περιβαλλοντικές επιδόσεις και για τις επιδόσεις της μονάδας πρόωσης γεωργικών και δασικών οχημάτων (Κείμενο που παρουσιάζει ενδιαφέρον για τον ΕΟΧ )

12.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 99/16
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/686 ΤΗΣ ΕΠΙΤΡΟΠΉΣ
   της 1ης Φεβρουαρίου 2017
   για την τροποποίηση του κατ' εξουσιοδότηση κανονισμού (ΕΕ) 2015/96 όσον αφορά τις απαιτήσεις για τις περιβαλλοντικές επιδόσεις και για τις επιδόσεις της μονάδας πρόωσης γεωργικών και δασικών οχημάτων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (1), και ιδίως το άρθρο 19 παράγραφος 6,
   Εκτιμώντας τα ακόλουθα:
   
               (1)
            
            
               Ο κατ' εξουσιοδότηση κανονισμός (ΕΕ) 2015/96 της Επιτροπής (2) προβλέπει ότι τα όρια εκπομπών που αναφέρονται ως φάση IIIB των κινητήρων ανάφλεξης με συμπίεση εύρους ισχύος 56 — 130 kW θα ισχύουν έως τις 30 Σεπτεμβρίου 2016 για την έγκριση τύπου γεωργικών και δασικών ελκυστήρων των κατηγοριών T2, T4.1 και C2, που διαθέτουν αυτούς τους κινητήρες, και έως τις 30 Σεπτεμβρίου 2017 για τη διάθεση των εν λόγω ελκυστήρων στην αγορά. Η φάση IV, που προβλέπει αυστηρότερα όρια εκπομπών από τη φάση ΙΙΙΒ, θα αρχίσει να εφαρμόζεται από την 1η Οκτωβρίου 2016 για την έγκριση τύπου των εν λόγω κινητήρων και των ελκυστήρων με μικρό μετατρόχιο που διαθέτουν αυτούς τους κινητήρες και από την 1η Οκτωβρίου 2017 για τη διάθεση των εν λόγω κινητήρων στην αγορά.
            
         
               (2)
            
            
               Προκειμένου να μην ορίζει η ενωσιακή νομοθεσία τεχνικές απαιτήσεις που δεν μπορούν ακόμη να ικανοποιηθούν και προκειμένου να αποφευχθούν καταστάσεις κατά τις οποίες οι γεωργικοί και δασικοί ελκυστήρες των κατηγοριών T2, T4.1 και C2, που διαθέτουν κινητήρες εύρους ισχύος 56 — 130 kW, δεν θα μπορούν πλέον να λάβουν έγκριση τύπου, να διατεθούν στην αγορά ή να τεθούν σε λειτουργία, είναι αναγκαίο να προβλεφθεί μεταβατική περίοδος ενός έτους. Στη διάρκεια της περιόδου αυτής, οι ελκυστήρες μπορούν να εξακολουθούν να λαμβάνουν έγκριση τύπου, να διατίθενται στην αγορά ή να τίθενται σε κυκλοφορία, εφόσον πληρούν τα όρια εκπομπών της φάσης ΙΙΙΒ.
            
         
               (3)
            
            
               Προκειμένου να καταστεί δυνατή η ομαλή μετάβαση για τη βιομηχανία κατά την εφαρμογή των επόμενων φάσεων IV και V για τα όρια εκπομπών όσον αφορά τους γεωργικούς και δασικούς ελκυστήρες των κατηγοριών T2, T4.1 και C2, που διαθέτουν κινητήρες εύρους ισχύος 56-130 kW, είναι απαραίτητο να προσαρμοστούν οι όροι για την εφαρμογή του καθεστώτος ευελιξίας σε αυτούς τους ελκυστήρες και να επιτραπεί η εφαρμογή του καθεστώτος ευελιξίας κατά τη φάση IV με αυξημένο ποσοστό.
            
         
               (4)
            
            
               Συνεπώς, ο κατ' εξουσιοδότηση κανονισμός (ΕΕ) 2015/96 θα πρέπει να τροποποιηθεί αναλόγως.
            
         
               (5)
            
            
               Ο κατ' εξουσιοδότηση κανονισμός (ΕΕ) 2015/96 εφαρμόζεται ήδη, ενώ οι τροποποιήσεις του για την ομαλή μετάβαση στην εφαρμογή της φάσης IV για τους ελκυστήρες των κατηγοριών T2, T4.1 και C2 κατέστησαν δυνατές και υποχρεωτικές μετά την ημερομηνία εφαρμογής της φάσης αυτής (30 Σεπτεμβρίου 2016) για τους εν λόγω ελκυστήρες, έπειτα από την τροποποίηση του κανονισμού (ΕΕ) αριθ. 167/2013 από τον κανονισμό (ΕΕ) αριθ. 2016/1628 του Ευρωπαϊκού Κοινοβουλίου και του Συμβουλίου (3). Επομένως, ο παρών κανονισμός θα πρέπει να τεθεί σε ισχύ αμέσως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατ' εξουσιοδότηση κανονισμός (ΕΕ) 2015/96 τροποποιείται ως εξής:
   
               1)
            
            
               Στο άρθρο 11, η παράγραφος 4 αντικαθίσταται από το ακόλουθο κείμενο:
               «4.   Για τους σκοπούς της έγκρισης τύπου και της διάθεσης στην αγορά:
               
                           α)
                        
                        
                           οι ημερομηνίες που ορίζονται στο άρθρο 9 παράγραφοι 3γ και 3δ της οδηγίας 97/68/ΕΚ παρατείνονται κατά 4 έτη για τα γεωργικά και δασικά οχήματα των κατηγοριών T2, T4.1 και C2, όπως ορίζονται στο άρθρο 4 παράγραφοι 3, 6 και 9 του κανονισμού (ΕΕ) αριθ. 167/2013·
                        
                     
                           β)
                        
                        
                           οι ημερομηνίες που ορίζονται στο άρθρο 9 παράγραφος 4α της οδηγίας 97/68/ΕΚ παρατείνονται κατά 3 έτη για τα γεωργικά και δασικά οχήματα των κατηγοριών T2, T4.1 και C2, όπως ορίζονται στο άρθρο 4 παράγραφοι 3, 6 και 9 του κανονισμού (ΕΕ) αριθ. 167/2013·
                        
                     
                           γ)
                        
                        
                           οι μεταβατικές ρήτρες και οι ρήτρες εξαίρεσης που ορίζονται στο άρθρο 9 παράγραφος 4α και στο άρθρο 10 παράγραφος 5 της οδηγίας 97/68/ΕΚ και στο άρθρο 39 του κανονισμού (ΕΕ) αριθ. 167/2013 παρατείνονται κατά 3 έτη για τα γεωργικά και δασικά οχήματα των κατηγοριών T2, T4.1 και C2, όπως ορίζονται στο άρθρο 4 παράγραφοι 3, 6 και 9 του κανονισμού (ΕΕ) αριθ. 167/2013.»·
                        
                     
         
               2)
            
            
               Στο παράρτημα V, το σημείο 1.1.1 αντικαθίσταται από το ακόλουθο κείμενο:
               
                           «1.1.1.
                        
                        
                           Ο αριθμός των γεωργικών και δασικών οχημάτων που διατίθενται στην αγορά στο πλαίσιο του καθεστώτος ευελιξίας δεν υπερβαίνει, για κάθε κατηγορία κινητήρων, το 20 % του ετήσιου αριθμού οχημάτων που διατίθενται στην αγορά από τον κατασκευαστή με κινητήρες αυτού του εύρους ισχύος (που υπολογίζεται ως ο μέσος όρος των πωλήσεων των τελευταίων πέντε ετών στην αγορά της Ένωσης). Με την επιφύλαξη της πρώτης πρότασης της παρούσας παραγράφου, μόνο για ελκυστήρες των κατηγοριών T2, T4.1 και C2, ο αριθμός των οχημάτων που διατίθενται στην αγορά στο πλαίσιο του καθεστώτος ευελιξίας της φάσης IV, για κάθε εύρος ισχύος κινητήρα, δεν υπερβαίνει το 150 % του ετήσιου αριθμού οχημάτων που διατίθενται στην αγορά από τον κατασκευαστή με κινητήρες αυτού του εύρους ισχύος κινητήρα (που υπολογίζεται ως ο μέσος όρος των πωλήσεων των τελευταίων πέντε ετών στην αγορά της Ένωσης). Όταν ο κατασκευαστής οχήματος έχει διαθέσει στην αγορά της Ένωσης γεωργικά και δασικά οχήματα για χρονικό διάστημα μικρότερο της πενταετίας, ο μέσος όρος υπολογίζεται με βάση το χρονικό διάστημα κατά το οποίο ο κατασκευαστής οχήματος έχει όντως διαθέσει γεωργικά και δασικά οχήματα στην αγορά της Ένωσης.».
                        
                     
         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 60 της 2.3.2013, σ. 1.
   
      (2)  Κατ' εξουσιοδότηση κανονισμός (ΕΕ) 2015/96 της Επιτροπής, της 1ης Οκτωβρίου 2014, για τη συμπλήρωση του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για τις περιβαλλοντικές επιδόσεις και τις επιδόσεις της μονάδας πρόωσης γεωργικών και δασικών οχημάτων (ΕΕ L 16 της 23.1.2015, σ. 1).
   
      (3)  Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).